بان ليه من بعيد اوتيل كبير باينة فيه راقي و وقف قدامو وطلع الطوموبيل هوا كاع فوق الطروطوار تا لباب حدا الزربي الحمراء ورجال وقفو موراه ونزلو ، اللي خارج الاوتيل واللي داخل واللي غادي واللي جاي كلشي تقل المشية وكيشوفو بنص عين كيتسناو يشوفو شكون نازل من الطوموبيل وحتى من المستقبلين ديال الاوتيل خرجو وقفو برى ، نزل عهد و داير نضارات شمسية كيتمشى عن غير قصد بعجرفة ، اللي شافو يقول هادا مكيتنفسش بالعقاية وانما العكس ، هاديك طبيعتو و مولف كيمشي هاز خنافرو للسماء ومتكبر مكيشوف لا هاكا لا هاكا و عفوي فحركاتو اللي كاتبان للناس متكبرة ، كيضرب بحال السيف فأعين الايناث بوسامتو وملامحو الخشنة ، حل الباب على غيثة وهي تنزل شادة ليه فيدو كضحك بشوية وشايفة الصدمة فعينين الغادي واللي جاي وعاجبها الحال باغا طير ، الصدمة القوية فعينين الناس هي انهم كانو كيتوقعو تكون معاه بنت فالطوموبيل حيت شافوه كيفتح ليها الباب ومتوقعسن تنزل شي وحدة لابسة نص ميترو ديال التوب وكلشي فيها كيبان ، وانما الصدمة كانت مضاعفة فاش شافو غيثة لابسة الكلاص بحال شي اميرة ومغطية شعرها بالفولار وباين صغر سنها من ملامحها رغم جسمها والنخوة فالوقفة وكتافها الواقفين وطولها كإمراة متاكملة بكل تفاصيليها، خلاها غادية قدامو وهوا موراها بخلفة حاط يدو على خصرها وهي كتهز عينها فيه وضحك فكل مرة؛ دخلو للاتوتيل واستقبلوهم فالدخلة مشاو معاهم حتى لاطيراس فين كاينة كافي كبيرة راقية وفيها الناس وعصافير الحب كل جوج فقنت ، جلسات ودارت رجل فوق رجل ومبرزطة من نضرات الناس ليها، جلس بارتياح وهز رجلو على ركبتو وشاف فيها سولها بعينيه مالها